Die NG gemeente Messina is ’n gemeente in die Noordelike Sinode van die Nederduitse Gereformeerde Kerk. Die mees noordelike gemeente van die Transvaalse Kerk is in 1934 van Louis Trichardt afgestig. Sy eerste predikant was ds. A.J. Pienaar, wie se eerste vaste gemeente dit ook was. Hy is in 1935 hier georden. Ná 'n verblyf van vier jaar is hy in 1939 deur ds. J.J. Booysen opgevolg. Albei van hulle het later amptenare van die Transvaalse Sinode geword, naamlik Sekretaris van Evangelisasie en Spoorwegleraar onderskeidelik. Ds. Booysen is in 1945 deur ds. J.N. Botha opgevolg; hy deur ds. J.P. Strümpfer in 1947, en laasgenoemde deur ds. S.J. Henrico in 1950. Voor die afstigting is godsdiensoefeninge slegs een maal elke drie maande op Messina gehou, wanneer ook Nagmaal gevier is. Hoewel die Messina-kopermyn in 1906 reeds begin werk het, was die hinterland van die dorp yl bewoon. Ds J.J.F. van Schoor moes die gemeente per muilkar, te perd, en later per motor besoek in die tyd toe paaie deur die ruie bos nog skaars begaanbaar was. Hy het dan ook menige ontmoeting met wilde diere, soos leeus, gehad.